除夕
作者：王銍
朝代：宋

paragraphs: 一歲盡今夕，既往那可追。
疎梅吐幽豔，輕冰釋寒澌。
新陳自相代，長作萬古悲。
亦復强取醉，椒盤雜兒嬉。
天回萬象春，除盡羣陰卑。
地除衆枯槁，從今作華滋。
一除不可復，綠髮成鬢絲。
此是有盡處，那知無盡時。
凡所未除者，所願皆除之。
晚景安分守，幻身絕思維。
生死我所明，聖賢吾所師。
優游觀物變，翼戢仍鮮差。
山嶽惟塵爾，寸心不可移。
浩歌自達曉，自信何用疑。
樓頭畫角聲，已逐東風吹。